CELEX: 52014XG0614(05)
Language: et
Date: 2014-05-20
Title: Nõukogu järeldused, 20. mai 2014 , tõhusa õpetajahariduse kohta

14.6.2014   
            
            
               ET
            
            
               Euroopa Liidu Teataja
            
            
               C 183/22
            
         Nõukogu järeldused, 20. mai 2014, tõhusa õpetajahariduse (1) kohta
   2014/C 183/05
   EUROOPA LIIDU NÕUKOGU,
   TULETADES MEELDE KÜSIMUSE POLIITILIST TAUSTA, MIS ON ESITATUD KÄESOLEVATE JÄRELDUSTE LISAS,
   LEIAB, ET:
   
               1.
            
            
               kvaliteetne õpetamine on üldiselt tunnustatud kui üks võtmetegureid, et jõuda edukate õpitulemusteni, milleks omandatakse teadmisi, oskusi, hoiakuid ja väärtushinnanguid, mida õppijatel on vaja oma võimete täielikuks ärakasutamiseks nii üksikisikutena kui ka aktiivsete ühiskonnaliikmete ja töötajatena;
            
         
               2.
            
            
               kiiresti muutuvas maailmas muutuvad ka õpetajate roll ning õpetajatele pandud lootused, sest õpetajad seisavad silmitsi uute väljakutsetega – uued nõutavad oskused, kiire tehnoloogiline areng, suurenev sotsiaalne ja kultuuriline mitmekesisus ning vajadus tulla üha enam vastu nõudmistele, mis on seotud individuaalse õppe ja erivajadustega;
            
         
               3.
            
            
               õpetajate koolitajatel on otsustav tähtsus õpetajate kvaliteedi hoidmisel ja tõstmisel. Kvaliteetse õpetajate esmaõppe, karjääri algul toetamise („sisseelamise”) ja pideva kutsealase arengu eest hoolitsemine aitab olulisel määral tagada seda, et sobivatel kandidaatidel tekib huvi sellesse ametisse asuda ning et õpetajad omandavad ja säilitavad sellised asjakohased pädevused, mida läheb tarvis tõhusaks tööks tänapäeva koolis;
            
         
               4.
            
            
               õpetajahariduse programmide ja töölevõtmisprotsesside parandamine eeldab, et määratakse kindlaks õpetaja karjääri erinevates etappides nõutavad kutsealased pädevused. Kutsealaste pädevuste raamistikke saab kasutada kvaliteedistandardite tõstmiseks, määrates kindlaks teadmised, oskused ja hoiakud, mis õpetajatel muu hulgas ka kutsehariduse ja -koolituse ning täiskasvanuhariduse valdkonnas peavad olema omandatud või tuleb omandada. Sarnast kasu võivad sedalaadi raamistikud tuua ka õpetajate koolitajatele, kes valmistavad õpetajaid ette ülesanneteks, mida neil tuleb täita;
            
         TUNNISTAB, ET:
   
               1.
            
            
               ei ole harvaesinev nähtus, et äsja tööd alustanud õpetajad loobuvad oma ametist liiga kiiresti, ning see võib tuua olulist kahju asjasse puutuvatele inimestele ja süsteemidele tervikuna. Olukorda võivad parandada õpetajaid kohe algusest peale piisavalt ette valmistavad õpetajate esmaõppe programmid, samuti sisseelamismeetmed, juhendamine ning suurema tähelepanu pööramine õpetajate isiklikule ja kutsealasele heaolule;
            
         
               2.
            
            
               õpetajaharidust peaks vaatlema lahutamatu osana laiemast poliitilisest eesmärgist muuta õpetajaamet köitvamaks ja tõsta õpetajatöö kvaliteeti. Selleks on vajalikud asjakohased töötajate valimise, töölevõtmise ja tööl hoidmise meetmed, tõhus õpetajate esmaõpe, õpetajate toetamine karjääri algul, kogu karjääri vältel toimuv kutsealane õpe ja areng, pedagoogikaalane tagasiside ning õpetajatele loodud stiimulid;
            
         
               3.
            
            
               õpetajahariduse programmid, mis on mõeldud kas tulevastele õpetajatele, kes ei ole oma karjääri veel alustanud, või ametisolevatele õpetajatele pideva kutsealase arengu raames, peaksid olema piisavalt paindlikud, et vastata õpetamises ja õppimises toimuvatele muutustele. Need peaksid tuginema õpetaja isiklikule kogemusele ning soodustama koostööpõhist ja valdkondadevahelist lähenemisviisi, pannes haridusasutused ja õpetajad nägema koostööd asjaomaste sidusrühmadega, näiteks kolleegide, lapsevanemate ja tööandjatega, osana oma ülesandest;
            
         
               4.
            
            
               digiõppevahendite ja avatud õppematerjalide kiire levik toob õpetaja jaoks kaasa ka vajaduse neid piisavalt tundma õppida, selleks et omandada asjakohased digitaaloskused ning rakendada neid õppetöös tõhusalt ja asjakohaselt. Nimetatud uued vahendid võivad samuti olla abiks kõigile võrdsete võimaluste tagamisel juurdepääsuks kvaliteetsele haridusele;
            
         NÕUSTUB, ET:
   
               1.
            
            
               õpetajate esmaõpe peaks tulevastele õpetajatele andma õpetamise kõrge kvaliteedi tagamiseks vajalikud põhipädevused, samuti süstima neisse motivatsiooni omandada ja ajakohastada pädevusi kogu oma karjääri vältel. Siin tuleks, arvestades täielikult iga konkreetse riigi oludega, hõlmata mitte ainult aineteadmised ja pedagoogilised pädevused, mida toetavad saadud praktilise õpetamiskogemuse perioodid, vaid soodustada samuti nii eneseanalüüsi kui ka koostööd, kohanemist multikultuursete klassidega ja liidrirolli võtmist;
            
         
               2.
            
            
               eriteemade hulgas, millele õpetajahariduse programmides tuleks rohkem rõhku asetada, on ka tõhusad meetodid, millega aidata õppijatel omandada selliseid valdkondadevahelisi pädevusi nagu digitaalne kirjaoskus, õppima õppimine, ettevõtlus ning loov ja kriitiline mõtlemine, ning oma keeleoskusi arendada. Peale selle tuleks pöörata tähelepanu tõhusatele moodustele erinevate õppijate rühmade, kaasa arvatud erivajadustega ja/või ebasoodsatest oludest pärit õppijate rühmade toetamiseks;
            
         
               3.
            
            
               õpetajate esmaõppele tuleksid kasuks kvaliteedi tagamise süsteemid ning nende korrapärased läbivaatamised, rõhuasetusega nõuetekohaste õpitulemuste saavutamisele, praktilise kogemuse kvaliteedile ja piisavale kestusele ning õppesisu asjakohasuse tagamisele;
            
         
               4.
            
            
               võiks tugevdada õpetajate esmaõpet pakkuvate kõrgharidusasutuste positsiooni nii õpetajate kui ka õpetajate koolitajate keskusena ning uurimistöö tulemuste suunajana õpetajapädevuste arendamisse ja tõhusatesse õpetamis- ja õppimismeetoditesse;
            
         
               5.
            
            
               õpetajahariduse pakkujate ja haridusasutuste vaheline, aga ka tööturu esindajate ning kogukondadega toimuv dialoog ning omavahelised partnerlused võivad õpetajahariduse programmide kujundamisel ja loomisel pakkuda kasulikke teadmisi ja ideid. Nimetatud partnerluste abil saab edendada ka koordineeritumat lähenemisviisi kvalifikatsioonide, pädevusstandardite ja vastavate koolitusvõimaluste suhtes, eriti kutsehariduse ja -koolituse ning täiskasvanuhariduse valdkonnas;
            
         
               6.
            
            
               nii õpetajate esmaõppes kui ka pidevas kutsealases arengus tuleks toetuda usaldusväärsetele pedagoogilistele teadusuuringutele ning rakendada täiskasvanuõppe meetodeid, mille aluseks on praktikakogukond, e-õpe ja vastastikune õppimine. Nende abil peaks saama kindlustada, et õpetajatel oleks võimalik regulaarselt ajakohastada oma aineteadmisi ning saada tõhusate ja innovatiivsete, sealhulgas uutel tehnoloogiatel põhinevate õpetamismeetodite alast tuge ja koolitust;
            
         VÕTTES ASJAKOHASELT ARVESSE SUBSIDIAARSUSE PÕHIMÕTET, INSTITUTSIONAALSET AUTONOOMIAT JA RIIGISISESEID OLUSID, KUTSUB LIIKMESRIIKE ÜLES:
   
               1.
            
            
               püüdma tagada, et õpetajate esmaõppe programmid annaksid tulevastele õpetajatele võimaluse omandada kõik õpetamiseks vajalikud pädevused, mida õpetajad vajavad karjääri edukaks alustamiseks;
            
         
               2.
            
            
               edendama õpetajatele suunatud kutsealaseid pädevusi käsitlevate terviklike raamistike väljaarendamist, (2) mis määratleksid õpetajalt tema karjääri erinevates etappides või erinevates õppetööga seotud olukordades nõutavad vajalikud pädevused ja omadused. Muutuvatele vajadustele vastamiseks peaksid need pädevusraamistikud olema piisavalt paindlikud ning neid tuleks arutada asjakohaste sidusrühmadega;
            
         
               3.
            
            
               julgustama samalaadsete kutsealaste pädevusraamistike kehtestamist õpetajate koolitajate jaoks, sätestades nendelt nõutavad pädevused ning tugevdades koostööd ja vastastikuste praktikate vahetamist ning edendades selliseid valdkondi nagu uute õpetajate juhendamine töökohal;
            
         
               4.
            
            
               otsima edasi võimalusi koostöö, partnerlussuhete ja võrgustike tõhustamiseks erinevate sidusrühmadega õpetajahariduse programmide kujundamisel;
            
         
               5.
            
            
               edendama uuendatud õpetajahariduse programmide ning kvaliteetsetele avatud õppematerjalidele parema juurdepääsu võimaldamise ja nende parema kasutamise kaudu tõhusat digitaalsete vahendite kasutamist õpetamisel ja õppimisel, tagades õpetajate koolitajatele ja õpetajatele endile piisavate digitaaloskuste omandamise ning oskuse aidata õppijaid digitaalsete vahendite nutikamal ja turvalisemal kasutamisel ja iseseisva õppe paremal korraldamisel;
            
         
               6.
            
            
               kasutama ELi rahastamisvahendeid, nagu Erasmus+ programmi ja, kus see on asjakohane, Euroopa Sotsiaalfondi, et:
               
                           i)
                        
                        
                           toetada liikmesriikide meetmeid, mille eesmärgiks on parandada õpetajate esmaõppe ja pideva kutsealase arengu kvaliteeti, ning
                        
                     
                           ii)
                        
                        
                           edendada tulevaste õpetajate, olemasoleva õpetajaskonna ja õpetajate koolitajate liikuvust ning soodustada strateegilisi partnerlusi, erinevate meetmete läbiproovimist ja õpetajahariduse teemalisi tulevikku suunatud projekte, eriti selleks, et võimaldada uute meetodite katsetamist ning rakendada pädevusraamistikke;
                        
                     
         KUTSUB LIIKMESRIIKE JA KOMISJONI ÜLES:
   
               1.
            
            
               kasutama parimal viisil ja avatud koordinatsiooni meetodi alusel ära HK 2020 raamistikku, et tugevdada tõenduspõhist poliitikakujundust ning töötada välja ja levitada õnnestunud poliitikameetmeid, mis on suunatud järgmistele valdkondadele:
               
                           —
                        
                        
                           tõhusad õpetajahariduse programmid, mis keskenduvad õpetajate esmaõppele ja koostööl põhineva õpetamise käsitlemisviisidele;
                        
                     
                           —
                        
                        
                           kutseharidus- ja -koolitussüsteemis töötavate sisekoolitajate kutsealane arendamine, arvestades nende otsustavat tähtsust kvaliteetse praktika ja muu töökohal toimuva väljaõppe pakkumisel;
                        
                     
                           —
                        
                        
                           asjakohasemad õpetajahariduse õppekavad ning õpetajate ja koolitajate kutseoskuste parandamine vajaduse korral tihedama koostöö kaudu tööandjate, sealhulgas ettevõtetega;
                        
                     
         
               2.
            
            
               kasutama vastavate uuringute ja uurimuste, nagu näiteks TALISe (3) tulemusi, et analüüsida õpetajate ja koolijuhtide õpetajahariduse alaste vaadete ja seisukohtade rakendusvõimalusi poliitikas;
            
         
               3.
            
            
               määrama teadusuuringute abil kindlaks näited kõige tõhusamatest meetoditest ja tavadest, mille abil saavad õpetajad aidata õppijatel tänapäevases mitmeplaanilises õpikeskkonnas tõhusalt õppida;
            
         KUTSUB KOMISJONI ÜLES:
   
               1.
            
            
               looma õpetajate, eriti tulevaste ja hiljuti tööleasunud õpetajate kogukondi, kasutades olemasolevaid Euroopa platvorme nagu e-mestimise platvorm, eesmärgiga arendada edasi spetsialistidevahelist õpetamismeetodite alast koostööd kogu ELis;
            
         
               2.
            
            
               toetama koostööd partnerite, võrgustike ja organisatsioonidega, kellel on pakkuda tõhusate õpetajahariduse ja eriti esmaõppe programmide väljatöötamise kogemusi ning sellealast oskusteavet.
            
         
      (1)  Mõiste „õpetaja” hõlmab käesolevas tekstis nii kooliõpetajaid, kutseharidus- ja -koolitussüsteemis töötavaid õpetajaid ja koolitajaid kui ka täiskasvanute koolitajaid.
   Mõistet „õpetajate koolitaja” kasutatakse, et kirjeldada kõiki neid, kes aitavad aktiivselt kaasa õpetajaks õppijate ja õpetajate formaalhariduse omandamisele kas õpetajate esmaõppe või pideva kutsealase arengu käigus.
   
      (2)  Toetudes õpetajate kutsealase arengu (endise) funktsionaalse töörühma 2013. aasta juuli aruandele („Kuidas toetada õpetajapädevuste arendamist, et saavutada paremaid õpitulemusi”).
   
      (3)  OECD rahvusvaheline õpetamise ja õppimise uuring.
   
      LISA
      
         Poliitiline taust
      
      
                  1.
               
               
                  Euroopa Liidu toimimise lepingu artiklid 165 ja 166.
               
            
                  2.
               
               
                  Euroopa Parlamendi ja nõukogu 18. detsembri 2006. aasta soovitus võtmepädevuste kohta elukestvas õppes (1).
               
            
                  3.
               
               
                  Nõukogu ja nõukogus 15. novembril 2007 kokku tulnud liikmesriikide valitsuste esindajate järeldused õpetajahariduse kvaliteedi parandamise kohta (2).
               
            
                  4.
               
               
                  Nõukogu 12. mai 2009. aasta järeldused, mis käsitlevad strateegilist raamistikku üleeuroopaliseks koostööks hariduse ja koolituse alal kuni aastani 2020 („ET 2020”).
               
            
                  5.
               
               
                  Nõukogu 26. novembri 2009. aasta järeldused õpetajate ja koolijuhtide erialase arengu kohta (3).
               
            
                  6.
               
               
                  7. detsembril 2010. aastal vastu võetud Brugge kommünikee ning nõukogu ja nõukogus kokku tulnud liikmesriikide valitsuste esindajate järeldused Euroopa tõhustatud koostöö prioriteetide kohta kutsehariduse ja -koolituse valdkonnas ajavahemikul 2011–2020 (4).
               
            
                  7.
               
               
                  Nõukogu 28. novembri 2011. aasta resolutsioon täiskasvanuhariduse uuendatud Euroopa tegevuskava kohta (5).
               
            
                  8.
               
               
                  Nõukogu 26. novembri 2012. aasta järeldused hariduse ja koolituse rolli kohta strateegias „Euroopa 2020” – hariduse ja koolituse panus majanduse elavdamisse, majanduskasvu ja töökohtade loomisesse (6).
               
            
                  9.
               
               
                  Nõukogu 15. veebruari 2013. aasta järeldused, mis käsitlevad investeerimist haridusse ja koolitusse – vastus teatisele „Hariduse ümbermõtestamine: investeerimine oskustesse paremate sotsiaalmajanduslike tulemuste nimel” ning 2013. aasta majanduskasvu analüüsile (7).
               
            
                  10.
               
               
                  Nõukogu 25. novembri 2013. aasta järeldused tõhusa juhtimise kohta hariduses (8).
               
            
                  11.
               
               
                  Euroopa Parlamendi ja nõukogu 11. detsembri 2013. aasta määrus (EL) nr 1288/2013, millega luuakse „Erasmus+”: liidu haridus-, koolitus-, noorte- ja spordiprogramm (9).
               
            
                  12.
               
               
                  Nõukogu 24. veebruari 2014. aasta järeldused, mis käsitlevad tõhusat ja innovaatilist haridust ja koolitust oskustesse investeerimise eesmärgil – Euroopa poolaasta (2014) toetamine (10).
               
            
         Muu taust
      
      
                  1.
               
               
                  Komisjoni 20. novembri 2012. aasta teatis „Hariduse ümbermõtestamine: investeerimine oskustesse paremate sotsiaalmajanduslike tulemuste nimel”.
               
            
                  2.
               
               
                  Eurydice 2013. aasta aruanne pealkirjaga „Põhiandmed Euroopa õpetajate ja koolijuhtide kohta” („Key Data on Teachers and School Leaders in Europe”).
               
            
         (1)  ELT L 394, 30.12.2006, lk 10.
      
         (2)  ELT C 300, 12.12.2007, lk 6.
      
         (3)  ELT C 302, 12.12.2009, lk 6.
      
         (4)  ELT C 324, 1.12.2010, lk 5.
      
         (5)  ELT C 372, 20.12.2011, lk 1.
      
         (6)  ELT C 393, 19.12.2012, lk 5.
      
         (7)  ELT C 64, 5.3.2013, lk 5.
      
         (8)  ELT C 30, 1.2.2014, lk 2.
      
         (9)  ELT L 347, 20.12.2013, lk 50.
      
         (10)  ELT C 62, 4.3.2014, lk 4.